Noord-Korea - Geopende Deure
Bevolking 25 841 000
Christelike bevolking 400 000 (Geopende Deure-beraming)
Meederheidsgeloof Amptelike staatsideologie van "Juche" of "nasionale selfstandigheid"
2021 Ranglysposisie 1
2020 Ranglysposisie 1
Laai Gebedskyfie hier af >>
Die jaar 2021 is die twintigste jaar in 'n ry wat Noord-Korea gelys word as die land waar Christene die ergste vervolging verduur. Noord-Koreaanse Christene ervaar steeds die ergste vervolging in elke aspek van hulle openbare en private lewens.
Enige Christen, op enige plek in Noord-Korea, is uiters kwesbaar vir vervolging. Die Noord-Koreaanse owerhede gaan selfs verder as die landsgrense: Geheime agente in China het die taak om Noord-Koreaanse Christene wat vanuit die land gevlug het, te vind en te ontvoer.
Om in Noord-Korea as 'n Christen geïdentifiseer te word, is 'n doodsvonnis. As jy nie dadelik doodgemaak word nie, sal jy as 'n politieke misdadiger na 'n strafkamp geneem word. Hierdie onmenslike gevangenisse het gruwelike toestande, min gelowiges kom lewendig daaruit en elkeen in hul familie sal dieselfde straf kry. Daar word berig dat die land se leier, Kim-Jong-un, die stelsel van strafkampe uitgebrei het, waarin 'n beraamde 20 000 tot 70 000 Christene tans gevange gehou word.
Bid vir Noord-Korea se geheime gelowiges, dat God sal voortgaan om hulle te versterk, in hulle behoeftes sal voorsien en hulle veilig sal hou.
Bid vir gelowiges wat in die gevangenis is. Bid vir troos en krag vir hulle, en dat hulle selfs in die tronk God se teenwoordigheid en liefde sal ken.
Ten spyte van die risiko's, hoor ons getuienisse van gelowiges wat die Evangelie met ander deel – selfs in Noord-Koreaanse strafkampe. Bid dat Noord-Koreaanse gelowiges soos ligte in die donkerste plekke op aarde sal skyn.
Vra God om die werk van Geopende Deure se geheime netwerke in China te seën, en dat Hy wysheid en onderskeidingsvermoë sal gee aan dié wat noodleniging en samesyn aan Noord-Koreaanse gelowiges gee.
Hoe help Geopende Deure Christene in Noord-Korea?
Geopende Deure se geheime werkers hou 90 000 Noord-Koreaanse gelowiges aan die lewe met noodsaaklike voedsel en hulp deur ons netwerke in China. Ons voorsien ook Bybels, opleiding deur Christelike radio-uitsendings, en skuiling en opleiding aan Noord-Koreaanse vlugtelinge in China.